ગુજરાતમાં કોંગ્રેસના નેતા અમિત ચાવડાએ તથા વિધાનસભામાં વિપક્ષના નેતા પરેશભાઈ ધાનાણીએ તો ભાજપને ઘેરવાની રણનીતિ હેઠળ સરકાર સામે મોરચો માંડ્યો જ છે, પરંતુ હવે તો ભાજપના જ નેતાઓ પોતાની પાર્ટીથી કંટાળી ગયા છે. પ્રદેશ કોંગ્રેસના પૂર્વ પ્રમુખ ભરતસિંહ સોલંકીએ એવો દાવો કર્યો છે કે, પાંચ રાજ્યોમાં ભૂંડા હાલે હાર્યા પછી ભાજપના ગુજરાતમાંથી પણ વળતા પાણી થવાના છે. કારણ કે તે પછી ભાજપના કંટાળેલા ધારાસભ્યો જ ગુજરાતમાં સત્તા પરિવર્તન કરે તેવા સંકેતો છે. ભરતસિંહના આ નિવેદન પછી શું ગુજરાતમાં ફરીથી "ખજૂરાહો" સેકન્ડની તૈયારી થઈ રહી છે...? શું આ માટે પણ પૂર્વ મુખ્યમંત્રી શંકરસિંહ વાઘેલાની કોઈ ભૂમિકા હશે...? તેવા સવાલો ઉઠી રહ્યાં છે. તા. રરમી નવેમ્બરે કોંગ્રેસનું સંમેલન અને આગામી સપ્તાહમાં શંકરસિંહ વાઘેલાના સ્નેહમિલન તથા ઓબીસી સંમેલન જેવા કાર્યક્રમો જોતાં ભાજપ અને મોદી સરકાર ચોતરફથી ઘેરાઈ રહેલી જણાય છે.